Diari Oficial de la Generalitat Valenciana


Sumari del DOGV 5195, del 09-02-2006 (2006/1389)

ORDE de 17 de gener de 2006, de la Conselleria de Sanitat, que determina el procediment d'autorització i homologació dels cursos de formació dels professionals que treballen en activitats de bronzejat artificial per mitjà de radiacions ultraviolades.
----------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2006/01/17/(1)/dof/vci/html**

### Dades del document

Número de DOGV
:   5195

Data del DOGV
:   09-02-2006

Secció del DOGV
:   I. DISPOSICIONS GENERALS

Número del document
:   2006/1389


Data del document
:   17-01-2006

Organisme emissor
:   Conselleria de Sanitat

Tipus de document
:   Ordre

Descriptors 

:   * control sanitari
    * aparell de radiació
    * perruqueria i bellesa
    * legislació

ORDE de 17 de gener de 2006, de la Conselleria de Sanitat, que determina el procediment d'autorització i homologació dels cursos de formació dels professionals que treballen en activitats de bronzejat artificial per mitjà de radiacions ultraviolades. [2006/1389]  
El Reial Decret 1002/2002, de 27 de setembre, regula la venda i utilització d'aparells de bronzejat per mitjà de radiacions ultraviolades. Este decret fa referència a l'obligació que tenen les administracions públiques d'adoptar mesures a fi d'evitar riscos per a la salut i la seguretat dels consumidors i usuaris en la prestació de determinats servicis que, com és el cas del bronzejat artificial, constituïx una pràctica habitual dins de les tècniques cosmètiques.  
El Decret 27/2003, del Consell de la Generalitat, regulador de les normes sanitàries que han de regir en els establiments no sanitaris dedicats a la pràctica de l'estètica, inclou també les tècniques de bronzejat i, en el punt 3 de l'article 6 diu que tots els establiments que presten al públic servicis de bronzejat per mitjà de l'ús d'aparells equipats amb emissions ultraviolades, han de complir el Reial Decret 1002/2002, de 27 de setembre, que regula la venda i utilització d'aparells de bronzejat per mitjà de radiacions ultraviolades. Així mateix, en l'article 11 tracta sobre la qualificació dels professionals que fan activitats d'estètica i exposa que han de disposar d'un nivell de coneixements suficient per a fer una prevenció efectiva dels riscos per a la salut associats a les seues pràctiques, per a la qual cosa han d'estar en possessió de les titulacions corresponents o haver superat els cursos específics homologats per la Conselleria de Sanitat.  
Per tant, per tal de garantir una formació adequada del personal responsable en el maneig dels aparells de bronzejat artificial per mitjà de la utilització de radiacions ultraviolades, i per garantir un control eficaç i seguiment periòdic per l'administració Sanitària,  
ORDENE  
Article 1  
Correspon a la Conselleria de Sanitat la competència d'organitzar, desplegar, coordinar i, si és el cas, homologar, els cursos de formació per als professionals que treballen en els centres de bronzejat artificial, segons que establix l'article 11 del Decret 27/2003, d'1 d'abril, i que no posseïxen el títol corresponent de Formació Professional específic o títols equivalents que legalment habiliten per a l'exercici d'esta activitat.  
Article 2  
El personal dels centres de bronzejat dedicat al maneig dels dispositius d'emissió de rajos ultraviolats, ha de disposar d'un nivell de formació d'acord amb el contingut i abast que es regula en esta orde.  
Article 3  
La formació del personal al qual es referixen els articles anteriors l'ha d'impartir entitats amb capacitat de formació que siguen autoritzades per l'Escola Valenciana d'Estudis de la Salut, la qual s'ha d'encarregar també de l'homologació dels cursos de formació.  
Article 4  
Les sol·licituds d'autorització i homologació de cursos, a què fa referència l'article 11 del Decret 27/2003, d'1 d'abril, s'han de presentar en l'Escola Valenciana d'Estudis per a la Salut, almenys amb una antelació de 3 mesos a l'inici de l'activitat. Correspon a l'Escola Valenciana d'Estudis de la Salut la instrucció i custòdia dels expedients d'homologació.  
Article 5  
Els centres de bronzejat que aspiren a l'autorització per a fer els cursos de formació han de comptar amb suficients recursos de personal i material per a impartir els programes de formació corresponents en esta matèria.  
Estos centres han de disposar durant tota la franja horària de prestació de servicis, almenys, amb una persona que posseïsca acreditació formativa d'acord amb la present orde.  
Article 6  
Poden sol·licitar autorització per a fer cursos totes les empreses del sector dedicat a l'estètica que no siguen d'índole sanitària i que practiquen tècniques de bronzejat artificial en l'àmbit de la Comunitat Valenciana. De la mateixa manera, poden sol·licitar-la les institucions públiques i entitats jurídiques que acrediten solvència professional i tècnica en els seus centres i que complisquen els requisits de l'article 5 d'esta orde.  
Article 7  
Les entitats interessades han de presentar les sol·licituds d'autorització a l'Escola Valenciana d'Estudis de la Salut a nom del titular de l'empresa o entitat formadora o pel seu representant legal amb dades identificatives de l'empresa, relació d'activitats a què es dedica, i memòria que incloga la documentació específica de cada un dels programes de formació amb el contingut següent:  
a) Objectius, contingut, temps de duració dels cursos, metodologia utilitzada i criteris d'avaluació.  
b) Relació de mitjans humans.  
c) Relació de materials i infraestructura disponible, incloent el centre o centres on s'hagen d'impartir els programes de formació.  
d) Identificació i acreditació de la qualificació del personal docent.  
e) Condicions d'inscripció i nombre de places oferides, sense que supere el número de 30 alumnes inscrits per curs.  
f) Generalitats del programa formatiu, amb especificació de les matèries que s'han d'impartir.  
Article 8  
Els cursos de formació han de tindre un mínim de 20 hores. El programa formatiu ha de tindre un contingut concorde amb les tècniques i mètodes emprats en l'actualitat i ha de ser revisat almenys cada cinc anys per a adaptar-se als avenços científics i tècnics que es produïsquen.  
Article 9  
1. El programa formatiu ha de constar d'una part teòrica i d'una part pràctica que permeta als alumnes rebre formació sobre les emissions ultraviolades, característiques físiques, efectes biològics, incidència dermatològica en les persones i reaccions adverses a fi d'aconseguir una prevenció efectiva dels riscos associats que comporten les radiacions UV per a la salut. Així mateix tindran una formació pràctica que permeta aconseguir habilitat en el maneig dels diferents aparells.  
2. El contingut teòric del programa formatiu s'ha d'ajustar al que s'exposa en l'annex d'esta orde.   
Article 10  
L'Escola Valenciana d'Estudis de la Salut, a la vista de la documentació presentada, valora la capacitat de l'empresa per a la formació i l'adequació del seu programa formatiu a les necessitats del personal que s'haja de dedicar a tècniques de bronzejat, i exigix, si és el cas, la introducció de modificacions pertinents.  
Article 11  
Una vegada supervisada la documentació, l'Escola Valenciana d'Estudis per a la Salut concedix l'autorització a l'empresa entitat sol·licitant per a impartir els cursos. L'autorització té una vigència definida.  
Article 12  
En el cas que el centre no faça l'activitat formativa per a la qual se'l va autoritzar i, transcorregut un termini de dos anys sense que se n'haja fet ús, es tindrà per caducada l'autorització.  
Article 13  
Les empreses o entitats autoritzades han de comunicar a l'Escola Valenciana d'Estudis de la Salut la data, el lloc i l'hora d'impartició de les activitats formatives, també el nombre d'assistents, el programa específic del curs i els responsables de la realització. Tot això s'ha de comunicar almenys 7 dies abans del començament.  
Article 14  
L'Escola Valenciana d'Estudis de la Salut analitza la documentació presentada, pot exigir la introducció de modificacions oportunes quan considere que no s'ajusta al que preveu esta orde, i, en este cas, establix la suspensió del curs fins que es facen les correccions.  
Article 15  
Una vegada finalitzada la formació, l'empresa o entitat autoritzada remet a l'Escola Valenciana d'Estudis de la Salut una llista dels alumnes que han superat els objectius del curs.  
Article 16  
El personal dels centres de bronzejat, per a acreditar que disposen del nivell de coneixements suficients per a usar els dispositius d'emissió de radiacions ultraviolades, han de superar el nivell de coneixements corresponent en el curs de formació.  
Article 17  
L'Escola Valenciana d'Estudis de la Salut ha de tindre un registre d'empreses o entitats autoritzades, el qual han de constar de forma actualitzada les dades següents:  
. Empreses i entitats autoritzades per a la formació en el maneig de dispositius d'emissió de rajos ultraviolats.  
. Relació d'empreses amb formació acreditada per al maneig d'aparells de rajos UV.  
Article 18  
Les empreses o entitats autoritzades per a impartir formació a personal dels centres de bronzejat han d'expedir a cada alumne un certificat que acredite l'adquisició dels coneixements i aptituds necessaris per al maneig d'aparells de rajos UV.  
Article 19  
El certificat de formació ha de contindre, com a mínim, el següent:  
. Nom i cognoms de l'alumne  
. DNI  
. Referència del número de registre de l'empresa formadora  
. Data de la realització del curs o cursos  
. Firma del responsable de la formació  
. Nombre d'hores del curs  
Article 20  
L'acreditació per a la formació d'una empresa o entitat té una vigència de cinc anys, transcorreguts els quals ha de fer-se'n la renovació d'acord amb els articles 7 i 8 d'esta orde.  
Article 21  
L'Escola Valenciana d'Estudis de la Salut és l'encarregada del control i supervisió de l'organització i desenvolupament de les activitats formatives.  
Article 22  
L'incompliment dels requisits d'autorització que establixen els articles 7, 8 i 9, o de qualsevol altre dels termes establits en esta orde és motiu per a la suspensió dels cursos de formació, de l'autorització per a la formació de l'empresa i de la cancel·lació de la inscripció registral.  
Article 23  
L'autorització prevista en esta orde no exclou ni substituïx qualsevol altra que puga ser necessària per a l'exercici de l'activitat de bronzejat artificial.  
DISPOSICIÓ TRANSITÒRIA  
Es dóna un termini de sis mesos als establiments de bronzejat artificial per mitjà de radiacions ultraviolada perquè s'adapten als preceptes establits en esta orde.  
DISPOSICIONS FINALS  
Primera  
S'autoritza la direcció general amb competència en matèria d'ordenació sanitària per a dictar totes les disposicions que siguen necessàries per a desplegar i aplicar el que establix esta orde.  
Segona  
Esta orde entra en vigor l'endemà de la publicació en el Diari Oficial de la Generalitat Valenciana.  
València, 17 de gener de 2006.  
El conseller de Sanitat,  
VICENTE RAMBLA MOMPLET  
Annex  
Continguts bàsics dels cursos de formació per als professionals que treballen en centres de bronzejat artificial per mitjà de radiacions ultraviolada.  
1. Pell, conceptes bàsics  
. Anatomia i fisiologia bàsica de la pell  
. Malalties de la pell  
. Diferències fototípiques de la pell  
. Efectes de les radiacions sobre la pell  
2. Radiacions UV sobre la pell  
. Propietats i característiques físiques de les radiacions UV  
. Efectes biològics en els diferents fototips de pell  
. Efectes adversos de les radiacions UV: contraindicacions  
. Riscos per a la salut  
3. Aparells de radiacions ultraviolades.  
. Característiques generals dels aparells de radiacions UV  
. Maneig dels aparells de radiacions UV  
. Precaucions del maneig  
4. Programes d'aplicació de radiacions UV  
. Programes d'exposició, intensitat segons els fototips de la pell  
. Duracions màximes d'exposició  
. Distàncies i intervals d'exposició  
. Contraindicacions medicamentoses i cosmètiques en l'ús d'aparells de rajos UV.  
5. Precaucions a prendre en l'aplicació de rajos UV  
. Recomanacions generals per als professionals   
. Ús de protectors: guants, etc.  
. Barreres per al professional i per al client  
. Protecció ocular  
6. Seguretat en el treball  
. Avaluació del risc d'exposició  
. Condicions higienicosanitàries  
. Neteja i desinfecció de materials  
. Protecció de la pell  
. Atencions immediates en cas d'exposició de risc  
7. Normes sanitàries de compliment obligat  
. Coneixements bàsics sobre la normativa d'aplicació.


Còpia Permalink ELI